《和永叔鸣鸠诗》
宋代·刘敞

晴鸠欢求雌，雨鸠闹逐妇。天地有晴阴，嗟尔何欣复何怒。

柔桑如云春暮时，吴蚕半眠紫葚肥。食不过数粒，寝不过一枝。

妇子相安可以老，何用汲汲合且离。雷公号呼风伯舞，天借之权作霖雨。

可怜汝愚终不省，反室于怒谁哀汝。昔人恶尔巧，今人笑尔拙。

巧不得近瑶台，拙不能保家室。尔巧尔拙非汝情，天机回阖难自平，世人假尔推阴晴。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。